钦定古今图书集成/方舆汇编/边裔典/第010卷 > 盐铁论 > 《未通》
## 钦定古今图书集成/方舆汇编/边裔典/第010卷 > 盐铁论 > 《未通》

《御史》曰：“内郡人众，水泉荐草，不能相赡；地势温湿，不宜牛马。民跖耒而耕，负担而行，劳罢而寡功。是以百姓贫苦而衣食不足，老弱负辂于路，而列卿大夫或乘牛车。孝武皇帝平百越以为囿圃，却羌胡以为苑囿，是以珍怪异物，充于后宫，𫘦𬳿𫘝𫘨，实于外厩，匹夫莫不乘坚良而民间厌橘柚。由此观之，边郡之利” 亦饶矣，而曰“何福之有，未通于计也。”

《文学》曰：“禹平水土，定九州，四方各以土地所生贡献，
足以充宫室，供人主之欲；膏壤万里，山川之利，足以
富百姓，不待蛮貊之地，远方之物而用足。往者，未伐
胡越之时，繇赋省而民富足，温衣饱食，藏新食陈，布
帛充用，牛马成群，农夫以马耕载，而民莫不骑乘。当
此之时，却走马以粪。其后师旅数发，戎马不足，牸牝”
入阵，故驹犊生于战地，六畜不育于家，五谷不殖于
野，民不足于糟糠，何橘柚之可厌？《传》曰：“大军之后，累
世不复。”方今郡国，田野有垄而不垦，城郭有宇而不
实，边郡何饶之有乎？